b'\n_START_ARTICLE_\nKritik og Antikritik\n_START_PARAGRAPH_\nKritik og Antikritik (fuld titel Kritik og Antikritik eller Anmeldelelser og Bed\xc3\xb8mmelser af de nyeste Indenrigske Skrifter, udgiven af et Selskab) var et dansk tidsskrift der blev udgivet i perioden 1788-1796._NEWLINE_Bladet blev stiftet af Johan Clemens Tode i 1787 som \xc3\xb8nskede et blad der kunne modsvare det f\xc3\xb8rende litteraturkritiske tidsskrift de L\xc3\xa6rde efterretningers monopol p\xc3\xa5 anmeldelelsen af litteratur. En af hans klagepunkter mod L\xc3\xa6rde efterretninger var at bladet ikke optog modsvar fra forfattere hvis skrifter havde v\xc3\xa6ret anmeldt, dvs antikritik. Johan Clemens Tode var en mere konservativ natur end det recensentsselskab der havde overtaget L\xc3\xa6rde efterretninger, men han var ikke partig\xc3\xa6nger, og bladet var derfor i starten anset som et uafh\xc3\xa6ngigt tidsskrift._NEWLINE_I nogle \xc3\xa5r f\xc3\xb8rte Tode sin kamp i Kritik og Antikritik, men efterh\xc3\xa5nden antog tidsskriftet en karakter, som ikke tiltalte ham. En kreds af konservative teologiske medarbejder fik en afg\xc3\xb8rende indflydelse p\xc3\xa5 redaktionen, og det medf\xc3\xb8rte, at Tode udtr\xc3\xa5dte af den i begyndelsen af 1790, sk\xc3\xb8nt han vedblev at levere bidrag til udgangen af \xc3\xa5ret. Redaktionen overtoges af Jens Winther Bentzon som havde posten indtil 1795 hvor Frederik Ekkard blev udn\xc3\xa6vnt til chefredakt\xc3\xb8r. Bladet nedlagdes i 1796. En forts\xc3\xa6ttelse med titel Kritisk og Antikritisk Journal for Litteraturen i de Danske Stater udgaves af Ekkard, men det gik ind efter en enkelt \xc3\xa5rgang.'